Jan du Plooy

Ds. Jan Frederick du Plooy (14 Junie 1907 – 28 November 1992) was tussen 1933 en 1974 predikant in vier gemeentes van die Gereformeerde Kerke in Suid-Afrika, waarvan een in die destydse Kaapland en die res al drie in die destydse Transvaal. Hy het sy emeritaat in 1974 aanvaar en is ná ’n rustyd van 18 jaar in 1992 oorlede.

Jan Frederick du Plooy was in 1926, terwyl hy teologie op Potchefstroom studeer het, die eerste atleet in ’n span van die PUK wat ’n enkele punt kon aanteken op ’n Dalrymple-atletiekbyeenkoms en wel deur derde te kom in die 120 tree-hekkies.

As jong, ongetroude predikant was hy van 1933 tot '36 die eerste leraar van die Gereformeerde kerk Oos-Londen. Op 6 Januarie 1937 is hy in die Gereformeerde kerk Kuruman met Johanna le Roux getroud.

Die Raadsmedalje vir die mees verdienstelike vrouestudent is in 1931 sowel as '32 aan haar toegeken en haar naam het boaan die erelys in die Lettie du Plessissaal vir vroue op Potchefstroom gepryk.
Hul huwelik, toe ds. Du Plooy predikant van Johannesburg-Oos was, het mej. Le Roux se vier jaar lange onderwysloopbaan kortgeknip.

Die gemeentes waarin hulle agtereenvolgens gewerk het, was Johannesburg-Oos tot 1943, Florida 1943–'58 en Stilfontein 1958–'74. Ds. Du Plooy het in laasgenoemde jaar sy emeritaat aanvaar. Ds. Du Plooy het die hoeksteen van Florida se kerkgebou op 18 Oktober 1947 gelê. Die gebou is in 1948 voltooi en dr. J.D. du Toit (Totius) het by die ingebruikneming opgetree.

Twee seuns, ds. Koos du Plooy (gebore 16 Januarie 1938) en Andries Le Roux du Plooy (gebore 22 Oktober 1944), en een dogter, Johanna Margaretha Smith (gebore 24 Junie 1940), is uit hul huwelik gebore.

Gereformeerde Kerke in Suid-Afrika
Suid-Afrikaanse predikante
Geboortes in 1907
Sterftes in 1992